આ પ્રસંગે સંઘકાર્યમાં પરિવારની ભૂમિકા વિષય અંતર્ગત તેમણે જણાવ્યું હતું કે સમાજ માટે કાર્ય કરવાની વિશિષ્ટ જીવન પદ્ધતિ સંઘે વિકસાવી છે. વ્યક્તિ નિર્માણ દ્વારા રાષ્ટ્ર નિર્માણ અને તેના દ્વારા રાષ્ટ્રને પરમવૈભવના શિખરે લઈ જવાનો આદર્શ વિચાર તેમાં છે. સંસ્કાર ઘડતરના કાર્યમાં પ્રવૃત્ત સ્વયંસેવકોના પરિવારોનું તેમાં મહત્ત્વનું યોગદાન છે. સમાજમાંથી જો સંસ્કાર કાઢી નાખવામાં આવે તો તે સમાજ મૃત:પ્રાય બની જતો હોય છે. સંઘ સમાજ ઘડતરનું મહત્ત્વનું કાર્ય કરી રહ્યો છે. સંઘની લાક્ષણિકતા એક કુટુંબ જેવી છે. જેમાં દરેકનો ધ્યેય કુટુંબના સુખ અને ઉત્કર્ષ માટેનો હોય છે. તેમ પ્રત્યેક સ્વયંસેવકનો ધ્યેય રાષ્ટ્રની ઉન્નતિ માટેનો છે. તેથી સંઘ એક પારિવારિક સંગઠન છે. પૂર્વ રાષ્ટ્રપતિ અબ્દુલ કલામે બેંગલોરમાં એક સ્વામીજી દ્વારા એન્સાયક્લોપીડિયાના વિમોચન સમારંભમાં કહ્યું હતું કે, ‘હું અહીં આવ્યો તે પહેલાં મિરુત શહેરની મુલાકાતે ગયો હતો. ત્યાં એક પરિવારમાં ૬૫ લોકો સાથે રહેતા હતા. આનું રહસ્ય મેં પૂછ્યું ત્યારે પરિવારનાં વડાએ કહ્યું, અમે હિન્દુ જીવન પદ્ધતિ પ્રમાણે જીવીએ છીએ તેથી સ્નેહથી સાથે રહી શકીએ છીએ.’